Relația Gen Z cu locul de muncă. Ce contează cel mai mult, ce e „factor de stres”
Munca multă și salariul care rămâne pe loc sunt cele mai mari surse de stres, la serviciu, conform unui studiu recent, făcut în rândul angajaților din România.
Asta face ca doar o treime dintre ei, să meargă la muncă de plăcere, iar jumătate să încerce tot felul de soluții ca să-și revină din epuizarea profesională. A devenit o problemă de neocolit, spun specialiștii, chiar și pentru angajații cei mai tineri, din generația Z.
Doar o treime dintre români spun că merg fericiți la locul de muncă.
Bărbat: „Trebuie să ai o atmosferă plăcută ca să poți să lucrezi, altfel nu mai ai tragerea de inimă să mergi la acel loc de muncă”.
Bărbat: „Nu prea sunt adeptul concediilor, lucrând mai mult îți trece orice gând, rămâi ocupat”.
Munca prea multă, salariul care nu crește, responsabilitățile prea multe și discuțiile cu clienții dificili - iată sursele de stres major pentru angajați. În astfel de situații, soluțiile sunt diferite. Cei mai mulți - peste 40% își iau concediu de odihnă. Peste o treime ies în oraș sau la cumpărături, 29% ascultă muzică și 26% își iau pauze mai lungi și dese, potrivit unui studiu recent.
Aproape jumătate dintre participanții la studiu s-au declarat mulțumiți de locul lor de muncă și de nivelul salarial, dar fără să se simtă împliniți.
Aida Chivu, specialist resurse umane: „Vorbim despre un cumul de factori - despre o etapă a vieții profesionale în care ești în acord cu cariera - cu jobul, poziția pe care o ocupi, salariul, beneficiile, colegii, colectivul, toate te pot duce către împlinirea la locul de muncă. Dacă bărbații sunt în general mult mai orientați spre zona financiară, femeile au nevoie să fie validate, le fie recunoscută valoarea la locul de muncă și atunci ele pot fi mult mai împlinite”.
Studiul arată că femeile par să se simță mai împlinite profesional decât bărbații, la fel și cei care au copii față de cei fără.
Femeie: „Timpul cu copiii și banii. Mai mult timpul decât banii”.
Tânăr: „Pentru mine, îmi place ceea ce fac și banii”.
Bărbat: „Sunt fericit, nu mi-a plăcut să am șefi”.
Jumătate dintre cei chestionați în cadrul studiului au spus că au luat măsuri pentru reducerea stresului la muncă, iar mai bine de 60% au spus și că au observat colegi epuizați - fizic și psihic.
Mai afectați, în proporție de peste 70%, par a fi angajații din generația Z - adică cei mai tineri.
Marius Luican, director general companie de cercetare de piață: „Epuizarea la locul de muncă a devenit o realitate de neocolit. Generația Z este una care amână, atât cât este omenește posibil până spre 30 ani asumarea de responsabilități. Sunt focusați către activități cât mai plăcute”.
Pe de altă parte, românii cu vârste cuprinse între 45 și 55 de ani și cu venituri sub 3.000 de lei sunt nemulțumiți din cauza salariului mic și a stresului mare.
Sondajul, realizat de Reveal Marketing Research, în perioada 24 martie - 3 mai, pe un eșantion de 1.005 adulți din mediul urban are o eroare de plus - minus 3,1%.
Sursa: Pro TV
Dată publicare:
14-05-2024 19:51